**10.12.2020**

**Covid19- virukselle altistuminen työssä ja mahdollinen sairastuminen – työnantajan lakisääteinen luettelonpitovelvollisuus**

Työturvallisuuslaki 40a § edellyttää, että työnantajan on pidettävä luetteloa vakavan vaaran tai vakavan sairauden ihmiselle aiheuttaville biologisille tekijöille työssä altistuneista työntekijöistä. Covid19-virus on lisätty vakavan vaaran tai sairauden aiheuttavien biologisten tekijöiden listaan. Altistuneiden työntekijöiden luetteloa tulee pitää Covid19-virukselle tosiasiallisesti altistuneista, mikäli voidaan todeta, että työntekijä on työssään ollut kontaktissa koronavirustartunnan saaneeseen henkilöön tai koronavirusta sisältävään materiaaliin. Terveydenhuollossa koronapotilaita hoitavat lääkärit, hoitajat ym. eivät ole aluehallintoviraston tulkinnan mukaan altistuneita niin kauan kuin asianmukainen suojautuminen on ollut käytössä eikä se ole pettänyt. Pelkkä mahdollisuus altistumiselle työssä ei vielä synnytä työnantajalle luettelonpitovelvollisuutta.

**Biologisen tekijän tunnistaminen, ehkäisy ja toiminta altistumistilanteessa:**

Esimiehen ja työntekijöiden on **tehtävä työpaikan riskien arviointi ja tunnistettava biologiset tekijät.** Työsuojeluvaltuutettu Sari Kamppinen on lähettänyt ohjeet tähän.

* tunnista koronan aiheuttama riski ja arvioi riskin suuruus
* tee toimenpiteet **vaaran poistamiseksi tai vähentämiseksi** (esim. henkilökunnan suojautumisesta huolehtiminen, hygieniakäytäntöjen kertaaminen)

**Mikäli työntekijä altistuu työssään Covid19-virukselle (työntekijä on ollut työtä tehdessään läheisessä kontaktissa tartunnan saaneen tai sairastuneen kanssa ilman asianmukaista suojavarustusta tai se on pettänyt), tulee työnantajan koota hänen tietonsa luetteloon.** Tieto altistuneesta kirjataan työyksikkökohtaiseen lomakkeeseen (liitteessä). Lomake täytetään, jos tartuntatautilääkäri on tehnyt työpaikalla johtuvasta altistumisesta karanteenipäätöksen. **Koronavirukselle altistuneiden työntekijöiden luetteloa tulee säilyttää 10-vuotta. Esimies huolehtii altistuneiden kirjaamisesta luetteloon sekä luettelon säilytyksestä.**

Jos työntekijä saa oireita kahden viikon sisällä altistumisesta, tulee hänen olla yhteydessä oman asuinkunnan terveyskeskukseen Covid19- näytteenottoa varten. **Jos vastaus on positiivinen, tulee työntekijän ilmoittaa esimiehelle positiivisesta vastauksesta, jolloin esimies täyttää sähköisesti vakuutustodistuksen vakuutusyhtiölle mahdollisen ammattitaudin toteamiseksi ja korvaamiseksi. Ohje ilmoitukseen löytyy intra -> Työsuojeluohjelmat, -suunnitelmat ja –ohjeet.** [**https://intra.alajarvi.fi/ty%C3%B6suojeluohjelmat-suunnitelmat-ja-ohjeet**](https://intra.alajarvi.fi/ty%C3%B6suojeluohjelmat-suunnitelmat-ja-ohjeet)

**Työterveyshuolto toivoo, että sairastuneet työntekijät ovat myös yhteydessä heihin. Työterveyshuollon yhteystiedot: 06-2412 7732 ma-pe 8-11.**

Työsuojelupäällikkö

Tanja Katajamäki

044-2970260